b'\n_START_ARTICLE_\nValtunk\n_START_SECTION_\nIzvor imena Valtunk in njegovo etni\xc4\x8dno poreklo\n_START_PARAGRAPH_\nIme Valtunk imajo nekateri za germansko, saj sorodna imena sre\xc4\x8dujemo pri Germanih. Tudi, \xc4\x8de je ime res germansko, je bil Valtunk najverjetneje slovanskega rodu, saj si je te\xc5\xbeko predstavljati, da bi \xc5\xa1ibka bavarska oblast po komaj zatrtem uporu na prestol vsilila osovra\xc5\xbeenaga tujca. Poleg tega za njim na prestolu sledijo vladarji s slovanskim imenom, polo\xc5\xbeaj Karantanije pa se v odnosu do Bavarcev in Frankov ni \xc5\xa1e ni\xc4\x8d spremenil. Mnogi v Valtunku vidijo slovansko ime. Tako bi v tem imenu lahko videli obliko imena Vladan, ki ga poznamo pri Srbih, ali pa ime Volkun, Valjhun, Vladuh. Na osnovi primerjave imena Valtunk in imena kneza Valuka in njune morebitne identi\xc4\x8dnosti ali sorodnosti pa lahko oboje filolo\xc5\xa1ko interpretiramo iz vladyka ali vladun v pomenu nekoga, ki vlada.\n_START_SECTION_\nRazmere ob nastopu Valtunkove vladavine\n_START_PARAGRAPH_\nNastop Valtunka je povezan s Tasilovim zatrtjem velikega protigermanskega in protikr\xc5\xa1\xc4\x8danskega upora Karantancev v letih 768/ 769 -772. Ta upor je izbruhnil zaradi odpora staroverskih svobodnjakov pred napredujo\xc4\x8dimi kr\xc5\xa1\xc4\x8danskimi in germanskimi vplivi, lahko pa tudi zaradi spora za nasledstvo in zaradi pretekle krepitve kne\xc5\xbeje oblasti nasproti svobodnemu ljudstvu. V tem \xc4\x8dasu so bili kr\xc5\xa1\xc4\x8danski duhovniki za nekaj let pregnani iz Karantanije. Bavarski vojvoda Tassilo je sprva posku\xc5\xa1al posredovati na miren na\xc4\x8din- leta 769 je v bli\xc5\xbeini izvirov reke Drave zgradil samostan v Innichenu, z namenom, da bi neverni rod Slovanov pripeljal na pot resnice. Ker pa pri tem ni imel posebnega uspeha, je upor nazadnje zatrl z voja\xc5\xa1kim posredovanjem.\n_START_SECTION_\nDelovanje kneza Valtunka\n_START_PARAGRAPH_\nNimamo podatkov, iz katerih bi lahko ugotavljali ali je Valtunk izhajal iz Borutove dinastije ali ne. Tudi neposrednih okoli\xc5\xa1\xc4\x8din njegove umestitve ne poznamo, a je te\xc5\xbeko verjetno, da ga je Tassilo postavil za kneza neposredno in mimo Karantancev, ker je Karantanija po uporu \xc5\xa1e vedno ohranila notranjo avtonomijo. Pretekli verski boji so dokon\xc4\x8dno porazili predstavnike starovercev in odprli pot fevdalizaciji te rmirnemu misijonarjenju. Knez Valtunk je gotovo vladal z germansko podporo in je bil velik pospe\xc5\xa1evalec raz\xc5\xa1irjanja kr\xc5\xa1\xc4\x8danstva, tako da so leto za letom v de\xc5\xbeelo prihajali novi misijonarji; re\xc4\x8demo lahko, da je nadaljeval Hotimirjevo politiko. Skozi velik del Valtunkove vladavine je pokristjanjevanje potekalo pod pokroviteljstvom salzbur\xc5\xa1kega \xc5\xa1kofa Virgila, ki je umrl leta 784. \xc5\xbde pred nastopom Valtunkove vladavine je na Frankovskem zavladal Karel Veliki, ki je leta 788 odstavil bavarskega vojvodo Tassila in tako ponovno pridobil tudi nadoblast nad Karantanci. Ti dogodki iz osemdesetih let 8. stoletja so se lahko zgodili \xc5\xa1e v \xc4\x8dasu vladavine Valtunka. O koncu njegove oblasti pa nimamo podatkov. Imamo le informacijo, da v \xc4\x8dasu kneza Pribislava  Karantanijo pri\xc4\x8dnejo upravljati frankovski mejni grofje, in da se med leti 796 in 828 na tem polo\xc5\xbeaju zvrstijo Goteram, Werinhar, Albrik, Got(a)frid in Gerold. Mejni grof Goteram je morda uradoval \xc5\xbee od leta 796, zanesljivo pa \xc5\xa1ele od leta 799 in je polo\xc5\xbeaj mejnega grofa izgubil \xc5\xbee pred letom 805 Ker se njegovo uradovanje gotovo vsaj delno prekriva z vladavino Valtunkovega naslednika Pribislava, lahko vladavino slednjega postavimo pribli\xc5\xbeno v \xc4\x8das okrog leta 800, \xc4\x8deprav je bil Pribislav na oblasti lahko \xc5\xbee kar nekaj \xc4\x8dasa pred nastopom prvega frankovskega mejnega grofa, morda celo \xc5\xbee v \xc4\x8dasu Tassilovega padca.'